Imtella' Ġunju 13, 2020 - Aġġornata 13 Ta' Ġunju, 2020 6:42pm L-Għarb huwa magħruf għall-infjorata li ssir fuq iz-zuntier f'nhar il-festa. Il-Grupp Infjoraturi Għarb fl-aħħar snin kellu l-opportunità li jieħdu din l-arti barra. Għalkemm din is-sena baqgħu Għawdex, xorta waħda kellhom ċans jesebixxu – b'mod virtwali – ix-xogħol tagħhom f'Tokyo l-Ġappun. Il-pandemija ħarbtet il-pjani tal-Grupp Infjoraturi Għarb, li fl-aħħar ta' Mejju kellu jesebixxi x-xogħol tiegħu fil-Kungress Internazzjonali tal-Infjoraturi, f'Tokyo, il-Ġappun. Madankollu, ma naqsitx mill-entużjazzmu tal-infjoraturi Għawdxin, li ħadmu fuq proġett imnebbaħ mill-kultura Ġappuniża bl-isem "Dreams of Tokyo". Is-Segretarju tal-Grupp Infjoraturi Għarb, Marika Farrugia spjegat li din kienet inizjattiva virtwali tal-Assoċjazzjoni Internazzjonali bħala turija ta' apprezzament għall-grupp li kien qed iħejji għall-Kungress fil-Ġappun. L-infjoraturi Għawdxin għamlu inkwatru bil-melħ ikkulurit – li fuqu ħadmu mal-15-il persuna fi gruppi żgħar u f'ħinijiet differenti – biex iżommu mad-direttivi tal-awtoritajiet tas-saħħa. "Id-disinn sar minn Michael Bajada u wara dawn ir-ritratti u l-videos intbagħtu u nħoloq proġett video bl-infjorati kollha li saru madwar id-dinja. Dan imbagħad ġie mxandar fi żmien li kien se jsir il-kungress f'Tokyo," qalet is-Segretarju tal-Grupp Infjoraturi Għarb, Marika Farrugia. Il-Grupp ippreżenta x-xogħol tiegħu lill-Ambaxxatur Malti għall-Ġappun, André Spiteri, li qal inizijattivi bħal dawn iqarrbu liż-żewġ popli. "Jien ċert u persważ li jekk il-Ġappuniżi jaraw xi ħaġa bħal din, li hija tipikament Maltija, Għawdxija wkoll, tkun apprezzata ħafna u treqqeb kemm jiesa' jkun lill-popli tagħna a' xulxin," qal l-Ambaxxatur Malti għall-Ġappun André Spiteri. Ta' kull sena fil-festa tal-Għarb, il-Grupp Infjoraturi Għarb jaħdem tapit tal-ward fuq iz-zuntier, li minn fuqu tgħaddi l-vara tal-Viżitazzjoni. Is-Sindku tal-Għarb, David Apap, qal li fiċ-ċirkostanzi straordinarji ta' din is-sena, il-Grupp qed iħejji xi ħaġa differenti f'nofs il-pjazza. "Qed jaħseb sabiex din il-kultura li issa saret parti mill-kultura tagħna tibqa' għaddejja u anke f'din il-festa tkun iċelebrata l-infjorata b'mod differenti," qal is-Sindku tal-Għarb David Apap. Dan kien se jkun ir-raba' kungress internazzjonali li fih jieħdu sehem l-infjoraturi Għawdxi. Il-kungressi jsiru kull sentejn f'pajjiż differenti.